भद्रपुर झापा गोल्डकप : मछिन्द्र र आर्मीको आफ्नै दाबी
प्रथम भद्रपुर झापा गोल्डकप फुटबल प्रतियोगिताको उपाधिका लागि मंगलबार ‘ए’ डिभिजन प्रतिस्पर्धी मछिन्द्र र त्रिभुवन आर्मी क्लबबीच फाइनलमा प्रतिस्पर्धा गर्दै छन् । सिजनको दोस्रो उपाधि जित्ने दाउसहित लिग विजेता मछिन्द्र भद्रपुरस्थित मेची रंगशालामा उत्रन लागेको हो ।
बिर्तामोड — प्रथम भद्रपुर झापा गोल्डकप फुटबल प्रतियोगिताको उपाधिका लागि मंगलबार ‘ए’ डिभिजन प्रतिस्पर्धी मछिन्द्र र त्रिभुवन आर्मी क्लबबीच फाइनलमा प्रतिस्पर्धा गर्दै छन् । सिजनको दोस्रो उपाधि जित्ने दाउसहित लिग विजेता मछिन्द्र भद्रपुरस्थित मेची रंगशालामा उत्रन लागेको हो ।साताअघि सर्लाहीमा राजर्षि जनक कप जितेको मछिन्द्र भद्रपुर झापा गोल्डकपमा विजयी हुनेमा विश्वस्त रहेको प्रशिक्षक प्रवेश कटुवालको दाबी छ । सोमबार उनले भने, ‘आफ्ना सबै खेलाडीहरूले राम्रो खेलिरहेका छन् । फाइनल जित्ने रणनीतिमा साथ खेलाडी मैदानमा उतार्ने तयारी छ । त्यसैले ढुक्क छौं, गोल्डकप हामीले नै जित्छौं ।’उनले झापा मछिन्द्रको होम ग्राउन्डसरह भएको दाबी गरे । ‘झापा हाम्रो होम ग्राउन्डसरह छ । टिममा झापाका मात्रै ७ खेलाडी छन् । म पनि यहीको हुँ । त्यसैले पनि यो गोल्डकप हाम्रा लागि महत्त्वपूर्ण छ । हामीलाई दर्शक र मैदानले पनि साथ दिन्छ भन्ने विश्वास छ,’ कटुवाल गृह जिल्लाप्रति भावनात्मक बने । कप्तान सुजल श्रेष्ठले गोल्डकपको दुई खेलमा आफ्नो टिमको प्रदर्शन चित्तबुझ्दो नै रहेकाले फाइनलमा पनि राम्रो प्रदर्शन गर्नेगरी रणनीति बनाइरहेको बताए । विभागीय टोली आर्मीका प्रशिक्षक राजु तामाङले मछिन्द्र सशक्त प्रतिद्वन्द्वी भएको बताए । उनले आफूहरू पनि लिगको दोस्रो टिम भएकाले भद्रपुर झापा गोल्डकपको फाइनलमा नतिजा निकाल्ने गरी रणनीति बनाएर मैदान उत्रिने बताए । उनले भने, ‘झापा हाम्रा लागि सधैं राम्रो नतिजा प्राप्त हुने जिल्ला हो । विगतमा झापा गोल्डकपको पाँचौं संस्करणमध्ये चार संस्करण विजेता बन्न सफल भयौं । भद्रपुरमा पनि पहिलो पटकमै फाइनल खेलिरहेका छौं । त्यसैले यो गोल्डकपका उपाधि पनि हामीले नै जित्नेमा विश्वस्त छौं ।’उनले लिगमा मछिन्द्रसँग नतिजा हात पार्न नसके पनि गोल्डकप नकआउट गेम भएकाले ९० मिनेटभित्रै नतिजा ल्याउने गरी खेल्ने बताए । भद्रपुर झापा गोल्डकपमा आर्मीले अधिकांश दोस्रो टिमका खेलाडीलाई खेलाइरहेको छ । ‘टिममा अधिकांश नयाँ खेलाडी छन् । तर, उनीहरूले निकै राम्रो खेलिरहेका छन् । रणनीतिअनुसार नै नतिजा आइरहेकाले फाइनलमा पनि हामी नतिजा निकाल्न सफल हुन्छौं भन्ने विश्वास छ,’ प्रशिक्षक तामाङले भने । सेमिफाइनलमा आर्मीले संकटा क्लबलाई र मछिन्द्रले एपीएफ क्लबलाई पराजित गर्दै फाइनल यात्रा तय गरेका हुन् । विजेताले १३ लाख र उपविजेताले ७ लाख रुपैयाँ र ट्रफी प्राप्त गर्ने गोल्डकप आयोजक समितिका अध्यक्ष दीपेश ढकालले जानकारी दिए । सर्वोत्कृष्ट खेलाडीलाई एक लाख रुपैयाँ तथा उत्कृष्ट गोलरक्षक, सर्वाधिक गोलकर्ता, उदीयमान खेलाडी, उत्कृष्ट डिफेन्डर, मिडफिल्डर, फरवार्ड, फाइनलका पहिलो गोलकर्ता र उत्कृष्ट प्रशिक्षकलाई जनही २५ हजार रुपैयाँले पुरस्कृत गर्ने आयोजकका महासचिव जीवनकुमार श्रेष्ठले जनाए । 